text: Tønder får 50 nye skatte-arbejdspladser
  27 oktober 2015 kl. 10.59
  Skat opretter 50 nye arbejdspladser i Tønder. Det bekræfter skatteministeriets presseafdeling overfor TV SYD.
  Der er tale om 50 helt nye arbejdspladser, der skabes som en del af genopretningen af Skat. Der er altså ikke tale om at medarbejdere flyttes til Tønder - men regulære nyansættelser.
  Som led i planen om at styrke inddrivelsesområdet i Skat oprettes der i 2016-2017 i alt 350 nye arbejdspladser til formålet. Af dem vil 300 blive placeret uden for Region Hoved-staden, fordelt på seks byer i Jylland og på Fyn.
  Og 50 af disse er det nu besluttet skal høre hjemme i Tønder, hvor Skat i forvejen har en afdeling med 135 medarbejdere, der holder til på byens tidligere kaserne.
  På nuværende tidspunkt kan der ikke sættes  en dato for, hvornår stillingerne bliver slået op og besat.
  Skattecenter Tønder blev i forbindelse med fusionen i 2005 etableret på grundlag på de kommunale skatteforvaltninger i det sønderjyske område og til dels Told- og Skatteregion Sønderborg. I Skattecentret i Tønder beskæftiger man sig i dag, ud over inddrivelse, primært med opgaver relateret til udlandet.
  